વર્તમાન સરકાર લશ્કરી સાધન સામગ્રી ઉત્પાદન માટે પણ ખાનગીકરણ કે પબ્લિક-પ્રાઇવેટ પાર્ટનરશિપના માર્ગે આગળ વધવા ભણી છે એટલે ઓર્ડિનન્સ ફેક્ટરીઝને બંધ કરવા ભણી આગળ વધે એ પહેલાં એના કર્મચારીઓની છટણી કરવા ઈચ્છે છે. હમણાં જ લેફ્ટ. જનરલ જે. એસ. સંધુ નામક મિલિટરી સેક્રેટરીના વડપણ હેઠળની અગિયાર સભ્યોઓની સમિતિએ આર્મીના દોઢ લાખ જેટલા કર્મચારીઓની છટણીની ભલામણ કરી છે. જોકે આ કર્મચારીઓને નોકરીમાંથી છૂટા કરવાની હિલચાલ દાયકાઓથી ચાલતી રહી હોવા છતાં વિવિધ કારણોસર એમને છૂટા કરાતા નથી. એ મહદઅંશે જવાનો નથી, પણ સિવિલિયન્સ છે. ભારતીય લશ્કરનું સંખ્યાબળ ૧૪ લાખ જેટલું છે. આર્મી, નેવી અને એરફોર્સ એ ભારતીય લશ્કરની ત્રણ પાંખ ગણાય છે. પરંપરાગત રીતે આ ત્રણેય પાંખ બાહ્ય સુરક્ષા માટે હોય છે.આંતરિક સુરક્ષા માટે અર્ધ લશ્કરી દળો એટલે કે સીમા સુરક્ષા દળ, સીઆરપીએફ, આરપીએફ વગેરે ગૃહ મંત્રાલય હેઠળ હોય છે. નેહરુ યુગથી લઈને વર્તમાન મોદીયુગ સુધી આ બંને વિભાજનો પાછળનો હેતુ લશ્કરી બળવો થાય નહીં અને થાય તો તેને પહોંચી વળવા માટે અલગ કમાન્ડ હેઠળ તેમને મૂકવામાં કે ચાલુ રાખવામાં આવ્યા છે. રાજકીય શાસકોને લશ્કર સત્તાહસ્તગત કરે એવો ડર સતત સતાવતો હોય છે.